**Справка**

**за научните постижения в публикациите на проф. дн. Филип Иванов Узунов, щатен преподавател във ВТУ „Св.Св. Кирил и Методий” и участник в конкурс за член кореспондент на БАН в научна област „Обществени науки”**

В качеството си на академичен преподавател и изследовател съм се концентрирал в научни сфери касаещи: военна конфликтология (теория и история на военните конфликти), международни отношения и външна политика, лидерство и лидерски стратегии. Считам, че научните ми приноси се вписват в интердисциплинарното познаване на креативните направления на политическата наука. Хронологията е следната:

1. В края на 90-те години на миналия век публикувах първата написана от български автор трилогия, посветена на участието на нацистка Германия във Втората световна война. Изследван е целият комплекс на външнополитическото, геополитическото и военно планиране на воюващите държави, военновременните доктрини и пропагандни тези, както и моделът на военно-стопанските механизми и взаимната обвързаност между стратегия, икономика и лидерско присъствие при вземането на ключови външнополитически и военни решения. Първи том– „Източният поход на Вермахта 1941г.” (1999г.) спечели уважението на академичната общност и обикновения читател (отзиви във в-к Сега, Литературен форум и класиране на първо място в разпространителската верига „Хеликон” са депозирани). Считам, че и понастоящем тритомникът не е изгубил научната си стойност.

2. Предлагам (в съавторство) един от малкото завършени и модерно написани университетски учебници по политическа история на съвременността, в която историята на международните отношения е комбинирана със структурен и функционален анализ на външната и вътрешната политика на отделните национални държави. Изследването е удачна симбиоза на аналогова историография и политически анализ, катализиращ познавателните възможности на учебника. Не е случайно обстоятелството, че „Политическа история на съвременния свят”(2005, 2013г.) е предпочитано четиво за преподаватели и студенти от специалностите Политология и История във висшите и средни училища.

3. Предлагам две монографични изследвания („Международни отношения и военни конфликти 1919-1991г.”(2001) и „От Корея до Босна. Американски стратегии в съвременните локални войни и конфликти”(2005), които разширяват разбирането за политическа и военна конфликтология в нейните пост-клаузевициански измерения, касаещи т.нар. конфликти с висока, средна и ниска интензивност. Тези конфликти, които представляват истински „нови войни” са изведени като ключов феномен на съвременните конфликтни отношения, продукти на глобализацията, ерозираща възможностите за водене на класически междудържавни военни конфликти.

4. Предлагам монографично изследване за „Харизматичното лидерство” (2006г.), където политическата харизма е представена и дефинирана в класически и извън-вебериански контекст, като психологическа стигма, която може да бъде и фармакологично повлияна и моделирана. Книгата преодолява в значителна степен ограниченията на класическия политологически анализ и социологията при изследването на лидерския феномен, предимно с психопатологичен анализ и методика.

5. Книгата „Политическото масонство. Опитът на Френската революция” (2016г.) разкрива подстрекателското участие на франкмасонството и неговите мрежи в началния и по-късния етап на революцията. Авторът е изхождал от тезата за иновативното използване на масонските „групи по интереси” като средство за промяна на политически нагласи и режими. Книгата предполага конспиративни политически тактики, но не е пропагандатор на стратегическата конспирология.

6. Книгата „Съветници и президенти. Американската политика за национална сигурност 1949-1989” (2020г.) е първият български научен труд, който фокусирано изследва държавните ведомства, овластените персони и аналитичните мрежи, формиращи и насочващи политиката за национална сигурност на Съединените американски щати в годините на Студената война. Фокусът е поставен върху Съвета за национална сигурност (СНС), уникална мегаструктура, чиито механизъм и динамика на функциониране се утвърждават постепенно. Уникалността ѝ се състои в почти неограничените възможности да изработва, обобщава и направлява политиката и стратегията на единствената глобална сила в света. Начело на тази институция стои меритократичният елит на корпоративна Америка.

Предложените на уважаемите рецензенти научни изследвания и приноси са фокусирани тематично върху учебните дисциплини, които авторът води като лекционни курсове в специалности от областта на обществените и хуманитарни науки във Великотърновския университет "Св.св.Кирил и Методий".

С уважение: проф. Филип Узунов